**Međunarodni Kolokvij povodom obilježavanja**

**SVJETSKOG DANA FILOZOFIJE**

**»Frankfurtska kritička teorija - prvih 100 godina«**

**Četvrtak 16. XI 2023.**

**Otvaranje**

**13. 30**. izv. prof. dr. sci. Boško PEŠIĆ, Riječ povodom tradicije Odsjeka za filozofiju i obilježavanja međunarodnog SVJETSKOG DANA FILOZFIJE

**13. 40** prof. dr. sci. Marijan KRIVAK, Nešto o ovogodišnjoj temi Međunarodnog kolokvija

**13. 50** prof. dr. sci. Ivan TROJAN, Pozdravna riječ i otvaranje skupa

1. sesija – predsjedava Marijan Krivak

14. 05 prof. dr. sci. ALPAR LOSONCZ, **U čemu se razlikuje Herbert Marcuse, kritičar liberalizma i kapitalizma, od glavne struje frankfurtskog kruga?**

14. 40 prof. dr. sci. PAVLE MILENKOVIĆ, **Frankfurtska škola i pariska avangarda. Osvrt na dijalog koji se nije dogodio**

15. 00 **Rasprava**

15. 15 – Pauza za kavu

2. sesija – predsjedava Željko Senković

15. 30 izv. prof. dr. sci. BOŠKO PEŠIĆ, **Ideja negativne dijalektike**

15. 50 izv. prof. dr. sci. BERNARD HARBAŠ, **Frankfurtska škola i pravno nasilje**

16. 10 prof. dr. sci. MARIJAN KRIVAK, **WB, ili… »razbiti šutnju o povijesti«**

**16. 30 Rasprava**

16. 45 – Pauza za kavu

3. sesija – predsjedava Boško Pešić

17. 00 prof. dr. sci. ŽELJKO SENKOVIĆ, **Svijet danas. Nekoliko teza o filozofiji Jürgena Habermasa**

17. 20 doc. dr. sci. PAVAO ŽITKO, **Utjecaj Karla Jaspersa na kritičku teoriju Jürgena Habermasa**

17. 40 **Rasprava**

18. 00 **Zaključna rasprava**

19. 00 **Večera za sudionike u hotelu »OSIJEK«**

SAŽECI

**Alpar LOSONCZ**

Univerzitet u Novom Sadu (Srbija)

**U čemu se razlikuje Herbert Marcuse, kritičar liberalizma i kapitalizma, od glavne struje frankfurtskog kruga?**

U naslovu se krije čitava serija pretpostavki, i kontra-pretpostavki. Već sam pojam glavne struje frankfurtskog kruga iziskuje dodatna razjašnjenja. Po jednom, često naglašenom standardnom objašnjenju, Marcuse se razlikuje od ostalih članova ove znamenite skupine intelektualaca na osnovu istrajnog antropološkog usmerenja. Shodno tome njegova intelektualna i politička putanja nosi na sebi pečat antropoloških stavova počev od ranih pokušaja spajanja Heideggera i Marxa, preko kasnijih kritičkih refleksija koje imaju za nameru da pogađaju kasni kapitalizam. Bez sumnje, dotična naznaka ima opravdanje, jer je neosporno da Marcuse izvodi čitavu seriju antropoloških intervencija koje figuriraju kod njega kao oslonac kritičkog stava. No, polaziću od stava da čvor liberalizam/kapitalizam nudi vidokrug koji baca jače svetlo na dinamiku kritičkih poimanja Marcusea no antropološka određenost. Na osnovu toga sa može spojiti i njegovo poimanje fašizma, tako i kapitalizma, te statusa liberalizma u jednom kompleksnom kontekstu. Najzad, pomenuti vidokrug omogućava i artikulaciju Marcuseova kritički intoniranih razmišljanja povodom simboličke 1968. godine, tako i njegovog paradoksalnog poimanja tolerancije u istoj konstelaciji. Tako se ispisuje tumačenje Marcusea kao radikalnog kritičara kapitalizma posle njegove stabilizacije 1945. godine.

**PAVLE MILENKOVIĆ**

Univerzitet u Novom Sadu (Srbija)

**Frankfurtska škola i pariska avangarda**

**Osvrt na dijalog koji se nije dogodio**

Osnivanje *Instituta za socijalna istraživanja* u Frankfurtu (1923) poklapa se istorijski sa formiranjem pariskog nadrealizma (Manifest nadrealizma 1924). Burne političke i ekonomske transformacije međuratne Evrope pobudile su kako kritičku žaoku levo orijentisanih i kritički nastrojenih „frankfurtovaca“, tako i Bretona, nadrealista, Bataja u nadrealističkoj i postnadrealističkoj fazi, sve do kasnog postnadrealističkog projekta *Sociološkog koleža* (*College de Sociologie*). U izlaganju će se iznova problematizovati susret dve konkuretne kulture – francuske i nemačke – kroz moguć, ali ipak neostvaren, susret Frankfurtske škole i Sociološkog koleža koji je, svojom tematskom raznovrsnošću kao i kritičkim nabojem u radovima Rože Kajoa, Žorža Bataja, Pjera Klosovskog privukao pažnju Benjamina ali i Adorna i Horkhajmera.

**BOŠKO PEŠIĆ**

Filozofski fakultet Sveučilišta J. J. Strossmayer, Osijek

**Ideja negativne dijalektike**

Kao svijest o neidentičnosti dijalektika se u filozofiji pojavljuje onoliko dosljedno koliko je u stanju osujetiti prinudu sustavne filozofske jednosmjernosti. Takvo dijalektičko zadiranje u odnos filozofije i zbilje neće ostati bez svoga uporišta ukoliko se ona tada uspije dokazati kao misao na djelu. Mogućnosti pak negativne dijalektike utoliko su mogućnosti onih momenata ozbiljenja filozofije koji osiguravaju pristup konkretnome. O njima neobično mnogo ovisi i današnji dignitet filozofije kojega Adorno upravo tim putem podvrgava provjeri umnosti, pomno razrađujući sve što u njoj imalo proturječi prononsiranoj nužnosti. Proturječnost, naime, nastaje pritom kao najviši izraz negativnosti mišljenja, one negativnosti koja u svom operiranju pojmovima razvija ne samo otpornost prema identitetskoj nametljivosti nego iznalazi nove načine pojmovne demistifikacije. Vraćanje izigranog povjerenja, u čijem izigravanju je nesumnjivo velikim dijelom demagoški pridonijela katedarska filozofija, danas više nije stvar njene strukturne inovativne nadopune, već samokritike njenog pojma ispostavljene kao vrhunsko dijalektičko kretanje. Namjesto toga, mjera suvremenog bezumlja simptomatski upućuje upravo na zaborav dijalektike koji posve odgovara zaboravu filozofskog sadržaja nastalog iz vrela proturječja u kojemu je Adorno vidio rodno mjesto plodne demitologizacije zbilje.

**BERNARD HARBAŠ**

Univerzitet u Zenici (BiH)

**Frankfurtska škola i pravno nasilje**

Nije nepoznato niti novo da je pravo u snažnoj vezi sa čovjekovim nasilnim porivima. Odvajkada se ono smatralo represivnim institutom. U društveno-ugovornoj teoriji, zbog straha od nasilja, ljudi napuštaju prirodno a stupaju u pravno uređeno društvo, u kojem su se odrekli od individualnog nasilnog povođenja zakona, a suverenu prepustili da ih zakonito i nasilno štiti od nasilja. Weberova definicija države kao institucije koja jedina zakonski koristi silu potvrđuje bliskost nasilja i prava. U Frankfurtskoj školi autoritet i pravo igraju ključnu ulogu u formiranju i održavanju društva. Kod Horkheimera, članovi društva pokoravaju se autoritetu jer dolazi od centara moći. Za Hannah Arendt represivni aparat poput totalitarnog djeluje i provodi se jer i sam totalitarizam je utemeljen na nekom zakonu. Za Adorna svaki pokušaj utjerivanja društva u neki red predstavlja nasilje. Članovi društva poštuju autoritet jer ih je strah države. Walter Benjamin­ je u dva svoja eseja „Kafka“ i „Sila zakona“ iznio niz značajnih opservacija apsurdnosti zakona i njegove nedovojivosti od nasilja. Naime, za njega pravo čuva sebe, a ne članove društva. Čovjek stoji pred zakonom koji sam radi svog vlastitog opstanka djeluje, ali ne i radi onoga koji stoji pred njima. Benjamin govori da pravne institucije postoje ne da bi štitile subjekte političke zajednice nego da bi štitilo sebe te zbog toga funkciniše na način da postavlja jasnu granicu (kafkijanski rečeno Kapiju) između sebe i članova društva koji treba da koriste svoja prava, držeći ih „pred zakonom“, ali ne i unutar zakona.

**MARIJAN KRIVAK**

Filozofski fakultet Sveučilišta J. J. Strossmayer, Osijek

**WB, ili… »razbiti šutnju o povijesti«**

Walter Benjamin (1892-1940), ponajmanje je formalno-službeno, nominalno vezan uz tzv. »Frankfurtsku kritičku teoriju«. No, bio je prijatelj Th.W. Adorna i… »stvari mišljenja«! Osebujnim spajanjem literarnog i filozofskog, iznio je navlastiti jezik kojim je tematizirao ratove i revolucije u turbulentnom razdoblju ***povijesti***. Upravo ovo posljednje, dakle »povijest«, ostaje testamentalnim amanetom WB-a.

Izlaganje pokušava iscrtati osebujnu Benjaminovu *gigantomahiju* između *informacije* i *obrazovanja*, a koja se i danas pretvara u sukob između *komunikacije* i *pripovijedanja*. U tom kontekstu WB piše svoje najdubokosežnije djelo. Naime, njegove »Teze o filozofiji povijesti« (1940.) jesu smiono sažete i provokativno dogmatske. Kako se vrši povijesna artikulacija tzv. »istine POVIJESTI«? Tako da ju sagledamo u vidokrugu… ***opasnosti***. Nijedno drukčije razumijevanje ne može se zamisliti, a da se ne pokuša inicirati ISKUPLJENJE (Erlösung): *mrtvih, mučenih, poniženih, uvrijeđenih, pregaženih*… »*poraženih*« u povijesti naspram trijumfalnim povorkama »pobjednika« koji sa sobom nose tzv. »kulturna dobra«. Moramo dati glas/izraz »šutnji«. Ili onome BEZIZRAZNOM (Ausdrucklose).

Benjamin vidi revolucionarnu priliku u »borbi za potlačenu prošlost«, kako bismo izbjegli suradnju sa zločinačkim režimima i diskursima fašizma. I sam je bio »žrtvom« takvog usuda. Stoga je na nama, današnjima oživjeti WB-ovu pripovijest. Zadaća je povjesničara rekonstruirati ono što je povijest »ušutkala«, *dati glas mrtvima i pobijeđenima te uskrsnuti nezabilježenu, ušutkanu i skrivenu priču potlačenih*. Možemo li mi »današnji«, uopće razmišljati na ovome tragu?

**ŽELJKO SENKOVIĆ**

Filozofski fakultet Sveučilišta J. J. Strossmayer, Osijek

**Svijet danas**

**Nekoliko teza o filozofiji Jürgena Habermasa**

Jûrgen Habermas iznimno je utjecajan suvremeni mislilac. Osim epohalno važnih radova iz filozofije i sociologije, već desetljećima piše i političku publicistiku. Nazivaju ga „papom njemačke akademske filozofije“, a osim toga je i javni intelektualac u pravom smislu. Za nas su ključni njegovi radovi iz filozofije društva o teoriji komunikativnog djelovanja, o postmodernoj situaciji (sa stavom o Moderni kao nedovršenom projektu), te o odnosu vjere i znanja (ispitivao je granice sekularnosti i konstitutivnost religijske vjere za povijesna društva). U izlaganju ćemo se uputiti u osnovne horizonte Habermasova mišljenja, ali uz naglasak na suvremeni svijet (ili ono što je od njega ostalo). Dijalogizirat ćemo s Habermasovim stavovima o europskim perspektivama, o današnjim državama i globalizaciji, o radikalizmima i solidarnosti, o spomenutoj religijskoj vjeri. Habermas istražuje temelje društvenosti društva da bi ih iznova utemeljio. Navedeno ćemo razraditi u kritičkoj perspektivi.

**PAVAO ŽITKO**

Filozofski fakultet Sveučilišta J. J. Strossmayer, Osijek

**Utjecaj Karla Jaspersa na kritičku teoriju Jürgena Habermasa**

Iako sadržajno i metodološki različitog teorijsko-praktičnog usmjerenja, filozofija egzistencije Karla Jaspersa značajno je utjecala na nastanak i razvoj određenih premisa Habermasove spekulacije. U užem filozofijskom smislu značajan je Habermasov doprinos tradiciji interpretacije Jaspersovog pojma »aksijalnog doba« (*Achsenzeit*), zatim njegova kritika kasnog Jaspersovog pojma »filozofske vjere« (*Philosophische Glaube*), kao i implementacija »graničnih situacija« (*Grenzsituation*) u kategorije vlastita filozofijskog izričaja.

U širem, pak, kontekstu filozofijske spekulacije, Habermas preuzima primat filozofa komunikacije, a koji je, iako u značajno izraženijem metafizičkom smislu, dotada pripadao upravo Jaspersu. Tome se pribraja i Habermasova konfrontacija s Jaspersovim stupnjevanjem pojma krivnje, kao i s njegovim kasnim poimanjem povijesti preko kategorija »velikih« (*grossen*) mislioca. Razlikovanja po pitanju prirode demokratskih procesa u društvu također ulaze u filozofijsko-egzistencijalnu analizu odnosa dvaju autora. Cilj je ovog izlaganja, stoga, ukazati na strukturalne utjecaje Jaspersovog filozofijskog opusa i egzistencijalnog djelovanja u političkom i mnogo širem društvenom smislu na razvoj kritičke teorije s Habermasovim potpisom.

**Međunarodni Kolokvij povodom obilježavanja**

**SVJETSKOG DANA FILOZOFIJE**

**»Frankfurtska kritička teorija - prvih 100 godina«,**

**16. studenog 2023.**

Institut za socijalna istraživanja (***Institut für Sozialforschung***) osnovan je u Frankfurtu točno prije stotinu godina. Njegovo djelovanje, na neki način, neizravno, bilo je potaknuto jednim smjerom u kojem se kretala tzv. »lijeva misao« u prvim desetljećima prošlog vijeka. Naime, iste te godine osnivanja Instituta, 1923. objavljena je jedna od najvažnijih knjiga u tzv. »marksističkoj ontologiji društvenog bitka«. Radi(lo) se, naravno o *Povijesti i klasnoj svijesti*, studiji o marksističkoj dijalektici, Györgyja Lukácsa. Ista je, pojednostavljeno, na neki način bila percipirana kao osebujna apologija sovjetskog modela marksizma. (Kasnije čak i »staljinizma«). S pravom, ili ne, to ostavljamo otvorenim… Međutim, novi naraštaj njemačkih filozofa, tzv. »Frankfurovci« željeli su na drukčiji način razvijati socijalnu teoriju i filozofiju. Pritom i zadržati misaoni, smisleno produktivno aktualni, filozofsko-socijalni kontakt s djelom Karla Marxa. To je bila sebizadana misija ljudi okupljenih oko Instituta.

Njemački filozofi – pod utjecajem, primarno Karla Korscha – osnovali su Institut. Godine 1930. na njegovo čelo dolazi Max Horkheimer. Isti ubrzo postaje voditeljem neformalne »škole mišljenja«, a koja će okupiti oko časopisa *Zeitschrift für Sozialforschung* (Časopis za društvena istraživanja). Ostalo je… POVIJEST. Točnije, ***povijest filozofije*** (i ne samo 20. stoljeća). Osim Horkheimera, čuveni »Frankfurtski krug« činili su odredom današnji klasici filozofije. Horkheimerov ko-autor čuvene *Dijalektike prosvjetiteljstva*, Theodor L. W. Adorno možda je najutjecajniji autor tzv. »Frankfurtske kritičke teorije«. Filozof je to koji će možda najdubokosežnije biti upamćen po anti-hegelovskom stavu, tj. da »Istina nije cjelina«. Ernst Bloch ponajprije će, pak, biti zabilježan kao autor *Duha utopije.* Herbert Marcuse svoj će momentum steći – iako je autor možda ponajboljih knjiga o Hegelu – kao idejni nositelj *Uma i revolucije*, u Duhu 68-e. U neformalnom smislu, ovoj je skupini pripadao i Walter Benjamin. Iako češće percipiran kao literarni kritičar i esejist, WB je danas najcitiraniji autor političke filozofije. Psihonalitičar Erich Fromm, pak, možda je najzaslužniji za širenje ideja »Frankfurtovaca« i izvan disciplinarnog polja filozofije. *Last but not least*, još uvijek živući Jürgen Habermas (1929.), posljednji je Mohikanac ovog neformalnog kružoka, odnosno mislilac koji je ovu tradiciju plodno primijnio na područje suvremene, postmoderne teorije.Nakon dolaska nacista na vlast u Njemačkoj, te tijekom II. svjetskog rata, »Frankfurtovci« su azil, najvećim dijelom pronašli u Sjedinjenim Državama. U američkom okružju nastaju i neka im najpoznatija djela. Institut se ponovno otvara u Frankfurtu 1951. Njihov spor s (post)strukturalizmom i »francuskom misli«, možda je i najdugotrajnija filozofska tema druge polovice 20. stoljeća. No i danas, ovo pregnuće sadržava samu »stvar mišljenja« (Heidegger).

Odsjek za filozofiju organizira jednodnevni međunarodni Kolokvij koji bi trebao ukazati na aktualitet ove misli i u suvremenosti. Kroz sudjelovanje nekoliko afirmiranih izlagača iz regije, skup u organizaciji Odsjek za filozofiju FFOS-a, već se tradicionalno pridružuje obilježavanju međunarodnog SVJETSKOG DANA FILOZOFIJE.

***mk***

Sudionici:

prof. dr. sci. Alpar LOSONCZ, Univerzitet u Novom Sadu (Srbija)

alpar@uns.ac.rs

prof. dr. sci. Pavle MILENKOVIĆ, Univerzitet u Novom Sadu (Srbija)

pavle.milenkovic@ff.uns.ac.rs

izv. prof. dr. sci. Bernard HARBAŠ, Univerzitet u Zenici (BiH)

bernard.harbas@unze.ba

prof. dr. sci. Željko SENKOVIĆ, Filozofski fakultet Sveučilišta u Osijeku (HR)

zsenkovic@ffos.hr

izv. prof. dr. sci. Boško PEŠIĆ, Filozofski fakultet Sveučilišta u Osijeku (HR)

bpesic@ffos.hr

doc. dr. sci. Pavao ŽITKO, Filozofski fakultet Sveučilišta u Osijeku (HR)

pzitko@ffos.hr

prof. dr. sci. Marijan KRIVAK, Filozofski fakultet Sveučilišta u Osijeku (HR)

mkrivak@ffos.hr